રહી વાત રસોઈની, તો બાજુમાં જ ઘરગથ્થુ ટિફિન બનાવે છે. આપણે કહીએ તે બનાવી આપે છે.’ માલવિકામાં દલીલ કરવાના હોશ જ ક્યાં હતા ? દુખાવાએ તો જાણે એની વાચા હરી લીધી હતી. કહેવાનું મન તો માલવિકાને થયું કે તમે આખો દિવસ ઑફિસમાં જ હોવ છો. મારી પાસે કોણ ? પણ આવા સંજોગોમાં કંઈ પણ બોલવું ઉચિત ન લાગ્યું. પરંતુ માલવિકાએ જોયું કે સાત દિવસ સુધી પર્વએ એને પથારીમાંથી ઊઠવા દીધી ન હતી. કદાચ એની સગી મા પણ ના કરે એટલી ચાકરી પર્વએ કરી હતી એટલું જ નહીં પણ પર્વ જે ક્યારેય ઑફિસમાંથી રજા લેતો ન હતો એ અઠવાડિયાથી રજા ઉપર હતો. માલવિકાની ખડે પગે ચાકરી કરતો હતો. નિયમિત દવા આપવી. ગરમ પાણીની કોથળીથી શેક કરવો. અરે ક્યારેક તો એ જેવું આવડે એવું માથું પણ ઓળી આપતો.